b"\n_START_ARTICLE_\nJust U\xc5\xa1aj\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani osnovni \xc5\xa1oli v Vipavskem Kri\xc5\xbeu (1900) je obiskoval pripravnico v \xc5\xa0olskem domu v Gorici (1900\xe2\x80\x931902), realko v Idriji (1902-1908) ter vi\xc5\xa1jo \xc5\xa1olo za sadjarstvo, vinogradni\xc5\xa1tvo in vrtnarstvo v Klosterneuburgu pri Dunaju (1908-1911). V letih 1911\xe2\x88\x921912 je bil zaposlen kot praktikant na veleposestvu pri Podlehniku, od 1912 do 1914 kot kletar in u\xc4\x8ditelj za vinogradni\xc5\xa1tvo na kmetijski \xc5\xa1oli v Bukovem (Srbija), 1914\xe2\x80\x931919 kot referent za kmetijstvo ter kletar v Danilovgradu (\xc4\x8crna gora) in Smederevu (Srbija), 1919\xe2\x80\x931924 kot de\xc5\xbeelni potovalni u\xc4\x8ditelj za kmetijstvo v Gorici._NEWLINE_Leta 1924 so ga Italijani odpustili, zato je osnoval trgovino Vinagraria v Gorici. V okviru zadru\xc5\xbene zveze in zalo\xc5\xbebe Gori\xc5\xa1ka matica je deloval na kulturno\xe2\x80\x93prosvetnem podro\xc4\x8dju, bil \xc4\x8dlan ustanovnega in upravnega odbora Gori\xc5\xa1ke matice ter njen urednik, a se je zaradi fa\xc5\xa1isti\xc4\x8dnega nasilja leta 1930 vrnil v Jugoslavijo; postal je ravnatelj Smederevske vinarske zadruge v Smederevu in ostal na tem polo\xc5\xbeaju do upokojitve leta 1955. V Srbiji je vodil organizacijo obnove vinogradov, sadovnjakov ter uvajal nove sorte in sodobno evropsko tehnologijo. Za zasluge je leta 1965 v Godominu pri Smederevu prejel \xc4\x8dastno diplomo in nagrado._NEWLINE_Napisal je knjigo Kme\xc4\x8dko branje (1929) ter v letih 1920\xe2\x88\x921940 nad 500 \xc4\x8dlankov v razne \xc4\x8dasopise \xc4\x8dasopisje, mdr.: L'apiculture fran\xc3\xa7aise (Pariz), Bolletino agrario (Gorica), Gori\xc5\xa1ka stra\xc5\xbea, P\xc4\x8delarstvo in druge, po letu 1945 pa npr. v revije Na\xc5\xa1 vrt in druge."